PMD 85

PMD 85 (skratka z piešťanský mikropočítač displejový) bol 8-bitový osobný počítač vyrábaný v 80. rokoch 20. storočia v bývalom Česko-Slovensku. Prototyp vyvinula a prvé verzie PMD 85-1 vyrábala Tesla Piešťany pod vedením autora, ktorým bol Ing. Roman Kišš. Neskôr bola výroba presunutá do podniku Tesla Bratislava, kde bol počítač inovovaný a vznikli tak jeho ďalšie verzie PMD 85-2, PMD 85-2A a PMD 85-3.

Tieto počítače boli hromadne distribuované do škôl na Slovensku, kým v Česku podobnú úlohu plnil počítač IQ 151. Okrem samotného PMD 85 sa v tejto dobe vyrábali aj počítače kompatibilné s PMD 85. Vo výrobnom družstve Didaktik Skalica to boli počítače Didaktik Alfa, Didaktik Alfa 2 a Didaktik Beta. V družstve Štátny majetok Závadka nad Hronom zase počítač MAŤO. Vo fabrike Zbrojovka Brno sa na prelome 80. a 90. rokov 20. storočia vyrábal Consul 2717, prezývaný „zbrojováček“, s elektronikou integrovanou v monitore a externou profesionálnou klávesnicou.

 Špecifikácia 
 Procesor MHB8080A 2.048 MHz
 RAM: 48 KiB (model 1 a 2), 64 KiB (model 2A a 3)
 ROM: 4 KiB (modely 1, 2 a 2A) a 8 KiB (model 3)
 systémový monitor
 záznam programov na štandardný magnetofón
 možnosť pripojiť rýchle páskové (KZD-1) a disketové (MFD-85, PMD-30, PMD-32) záznamové zariadenia
 výstup na televízor, video výstup a RGB výstup
 rozlíšenie displeja 288×256 bodov
 1 zo 4 farieb na čiernom pozadí pre šesticu bodov vedľa seba (na TV výstupe znížený jas a blikanie)
 rozhranie pre ROM modul. ROM modul s programovacím jazykom BASIC bol štandardnou súčasťou počítača, ale vyvinutých a vyrábaných bolo viacero modulov, modul s Pascalom, Logom a iné.

 Verzie PMD 85 
 PMD 85-0 – 1984, Tesla Piešťany, prototyp
 PMD 85-1 – 1985, Tesla Piešťany, pôvodný typ
 PMD 85-2 – 1986, Tesla Piešťany, pozmenené vnútorného zapojenia, klávesnica a programové vybavenie
 PMD 85-2A – 1987, Tesla Bratislava, väčšia pamäť RAM 64 KiB, ktorá sa menej prehrievala
 PMD 85-3 – 1988, Tesla Bratislava, väčšia pamäť ROM 8 KiB, farebný modulátor, nové riešenie mikroprocesorovej doskyFEIL, Miloslav. Basic pro PMD-85. 1. vyd. Praha: Komenium, 1988. 102 s. Kapitola Odchylky pro mikropočítač PMD-85-3, s. 99.

 Periférie PMD-85 a kompatibilných 
 disketová jednotka PMD 30 (MFD 85), disketová jednotka PMD 32
 programátor 1 KiB a 2 KiB EPROM PMD 40
 programátor a emulátor jednočipových mikropočítačov MHB8035, MHB8048 a MHB8748 PMD 50
 čiernobiely, resp. zelený monitor PMD 60 (PMD 60.1)
 lokálna sieť PMD 70
 kazetopáskový záznamník dát KZD-1
 zvukový interfejs Musica
 joystick 4004/482
 rôzne tlačiarne (BT-100, Gamacentrum GC-01, Robotron K6304, PRT 80, Consul C2111) a plottre (XY41xx, Minigraf 0507, Alfi, Didaktik Zeta)

 Referencie 

 Iné projekty 

 Externé odkazy 
 PMD 85 na webe Martina Schoteka, viacero emulátorov PMD 85
 PMD 85 infoserver Romana a Martina Bórika, dokumentácia k PMD 85 a emulátor PMD 85 a klonov pre Windows
 Hardvérový emulátor PMD-85-1 s využitím ATmega128 a 64/128 KiB SRAM
 Československé osmibitové počítače 2 – PMD 85, článok Pavla Tišnovského na serveri Root.cz (2010)

Kategória:Osobné počítače
Kategória:Domáce počítače
Kategória:Česko-slovenské počítače